Først bliver manden skubbet så hårdt, at han næsten falder. Han forsøger at gå væk fra sine overfaldsmænd, som følger efter ham.

Til sidst slår de ham i hovedet, så han falder.

Videoen, som kan ses øverst i artiklen, er offentliggjort af Østjyllands Politi, som nu efterlyser de ukendte gerningsmænd og mulige vidner til overfaldet.

Udfordringen er, at gerningstidspunktet og motivet er ukendt, da overfaldet aldrig blev anmeldt, før en bekymret borger alarmerede politiet om videoen, der florerede på de sociale medier.

Her ser man to aggressive, unge mænd råbe af en mand på gågaden i Aarhus tæt på banegården. De skubber og slår manden, der til sidst falder og rammer jorden hårdt.

Derefter slutter den korte video.

Østjyllands Politi hører derfor meget gerne fra vidner, der har oplysninger om episoden, eller har en formodning om, hvem gerningsmændene er.

Tilbage i slutningen af april blev videoen delt mere end 1000 gange, da spidskandidat for Nye Borgerlige i Østjylland, Lars Boje Mathiesen, lagde den op på sin Facebook-side.

Signalement på de to gerningsmænd:

A:

• Anden etnisk oprindelse end dansk

• Ca. 18-25 år

• Ca. 180 cm, alm. til kraftig af bygning,

• Sort hår

• Iført mørk jakke, sort trøje med hvidt print, sorte bukser, hvide strømper og sorte sko





B:

• Anden etnisk oprindelse end dansk

• Ca. 18-25 år

• Ca. 180 cm, alm. af bygning

• Iført sort kasket, sort jakke med hvidt print på ryggen, sorte bukser og hvide sko